b'\n_START_ARTICLE_\nUskonto Islannissa\n_START_PARAGRAPH_\nIslannin tilastokeskuksen mukaan vuonna 2018 noin 80% islantilaisista oli kristillisten yhteis\xc3\xb6jen j\xc3\xa4seni\xc3\xa4. Uskonnottomia ja m\xc3\xa4\xc3\xa4rittelem\xc3\xa4tt\xc3\xb6mi\xc3\xa4 noin 18%, ei-kristillisi\xc3\xa4 noin 2%.\n_START_SECTION_\nKristinusko\n_START_PARAGRAPH_\nIslannin v\xc3\xa4est\xc3\xb6st\xc3\xa4 234 000 eli 67,22% on Islannin kansalliskirkon j\xc3\xa4seni\xc3\xa4. Toiseksi suurin kristillinen uskonnollinen yhteis\xc3\xb6 on Islannin katolinen kirkko, johon kuuluu 13 000 eli 3,85% v\xc3\xa4est\xc3\xb6st\xc3\xa4. Reykjav\xc3\xadkin vapaakirkkoon 9800 eli 2,81% ja Hafnarfj\xc3\xb6r\xc3\xb0urin vapaakirkkoon 6800 eli 1,95%. N\xc3\xa4iden lis\xc3\xa4ksi maassa on useita pienempi\xc3\xa4 kristillisi\xc3\xa4 yhteis\xc3\xb6j\xc3\xa4._NEWLINE_Allting teki kristinuskosta Islannin virallisen uskonnon vuonna 1000. 1500-luvulla Islanti, joka oli osa Tanskaa, omaksui luterilaisen uskonnon ja Islannin viimeinen katolinen piispa J\xc3\xb3n Arason teloitettiin vuonna 1550.\n_START_SECTION_\nUuspakanuus\n_START_PARAGRAPH_\nIslannin kolme suurinta uuspakanallista uskonnollista yhteis\xc3\xb6\xc3\xa4 ovat \xc3\x81satr\xc3\xbaarf\xc3\xa9lagi\xc3\xb0, johon kuuluu 4100 eli 1,18% v\xc3\xa4est\xc3\xb6st\xc3\xa4 sek\xc3\xa4 huomattavasti pienempi Reykjav\xc3\xadkurgo\xc3\xb0or\xc3\xb0, jolla on j\xc3\xa4seni\xc3\xa4 25 eli 0,01%. N\xc3\xa4iden kahden islantilaisen mytologian ymp\xc3\xa4rille rakentuvan uuspakanallisen yhteis\xc3\xb6n lis\xc3\xa4ksi Islannissa on zuismi-niminen muinais-sumerilaisen uskonnon ymp\xc3\xa4rille rakentuva yhteis\xc3\xb6. Zuisteja on 1900 henke\xc3\xa4 ja 0,55% v\xc3\xa4est\xc3\xb6st\xc3\xa4._NEWLINE_Islannin valtio tunnusti \xc3\xa1satr\xc3\xban eli aasainuskon uskonnoksi virallisesti vuonna 1972, \xc3\x81satr\xc3\xbaarf\xc3\xa9lagi\xc3\xb0 perustettiin 1992, mutta valtio virallisti sen vuotta my\xc3\xb6hemmin. \xc3\x81satr\xc3\xba on nykyisin Islannin suurin ei-kristillinen uskonto._NEWLINE_Zuismi tunnustettiin uskonnoksi 2013. Vuonna 2018 zuistit pyysiv\xc3\xa4t lupaa temppelin rakentamiseksi Reykjavikiin.\n_START_SECTION_\nUskonto ja lains\xc3\xa4\xc3\xa4d\xc3\xa4nt\xc3\xb6\n_START_PARAGRAPH_\nIslannin perustuslain mukaan Islannin kansalliskirkko on Islannin valtionkirkko._NEWLINE_Islanti kumosi jumalanpilkkalakinsa vuonna 2015 paikallisen piraattipuolueen aloitteesta sen j\xc3\xa4lkeen, kun Ranskassa tapahtui terrori-isku Charlie Hebdo -lehden toimitusta vastaan._NEWLINE_Vuonna 2018 Islannin edistyspuolue halusi kielt\xc3\xa4\xc3\xa4 lasten ymp\xc3\xa4rileikkauksen lailla, jolloin siit\xc3\xa4 seuraisi kuusi vuotta vankeutta. Islannin juutalais- ja muslimiyhteis\xc3\xb6t kristisoivat lakia uskonnonvapauden nojalla, kritiikkiin yhtyi my\xc3\xb6s Islannin kansalliskirkon piispa Agnes M. Sigurdard\xc3\xb3ttir. Lakia ei koskaan hyv\xc3\xa4ksytty siit\xc3\xa4 seuranneen kansainv\xc3\xa4lisen vastareaktion ja kritiikin vuoksi. Islannin juutalaisten lukum\xc3\xa4\xc3\xa4r\xc3\xa4ksi arvellaan 250 ja muslimeiden 2500.'